Kan iemand sonder ''n kroontjie in die hemel ingaan? - Francois Malan - www.bybelkennis.co.za
by Mitch Kalp · 17/09/2018
Goeie more, iemand het my nou gevra waar dit in die bybel staan dat iemand sonder n kroontjie nie in die hemel kan ingaan nie.
Prof Fancois Malan antwoord:
Nee, dit staan nêrens in die Bybel nie. Die Bybel ken net een voorwaarde om in die hemel in te gaan: dit is om te glo in Jesus Christus as die Seun van God wat vir jou sonde gesterf het om van jou 'n kind van God te maak. Hy het die straf op al ons sonde gedra en ons verhouding met God reggemaak.
In Johannes 1:29 sê Johannes die Doper vir die mense toe Jesus na Hom toe kom 'Kyk! Daar is die Lam van God wat die sonde van die wêreld wegneem.'
Johannes 1:12 sê: 'Aan almal wat Hom aanvaar het, hulle wat in sy Naam glo, het Hy die reg gegee om kinders van God te wees.'
In Galasiërs 3:26-29 sê Paulus: 'Julle is immers almal kinders van God deur die geloof in Christus Jesus, want julle wat in Christus gedoop is, het Christus soos 'n kleed aangetrek. Daar is nou nie meer Jood of Griek, nie meer slaaf of vryman, nie meer man of vrou nie, want julle almal is één in Christus Jesus! En as julle aan Christus behoort, dan is julle nakomelinge van Abraham en ooreenkomstig die belofte (van God) erfgename (van die ewige lewe).
Johannes 3:16 sê: 'Want so lief het God die wêreld gehad dat Hy sy enigste Seun gegee het, sodat elkeen wat in Hom glo, nie verlore gaan nie, maar die ewige lewe kan hê.'